MOOJI

Šírejší než nebo, väcší než priestor

Ukážka z elektronickej knihy

Vaster Than Sky, Greater Than Space

Copyright © 2016 Mooji Media Ltd.

This Translation published by exclusive license from Sounds True, Inc.

Slovak edition © 2018 by Eastone Group, a.s.

All rights reserved.

Z anglického originálu Mooji – Vaster Than Sky, Greater Than Space vydaného vydavateľstvom Sounds True, Inc. preložila Ing. Monika Kaliská.

V roku 2018 vydalo vydavateľstvo Eastone Books, Bratislava.

www.eastonebooks.com

Translation © 2018 Ing. Monika Kaliská

Revízia prekladu: Boddhi Tara a Gitasri

Redakčné úpravy: Mgr. Alica Činčárová

Layout: Studio Eastone

Tlač: Kasico a. s.

Všetky práva vyhradené. Okrem použitia ukážok pre účely recenzie a kritiky žiadna časť tejto knihy nesmie byť reprodukovaná ani šírená v akejkoľvek forme alebo akýmikoľvek prostriedkami bez predchádzajúceho písomného súhlasu vydavateľa.

ISBN 978-80-8109-604-4

Vytvorenie elektronickej verzie Dibuk, s. r. o., 2019

Venované tým, ktorí hladajú Pravdu pre blaho všetkých bytostí

Úvod

KNIHA ŠÍREJŠÍ NEŽ NEBO, VÄČŠÍ NEŽ PRIESTOR vznikla vďaka nápadu zdieľať Moojiho múdrosť s tými, ktorí hľadajú trvalé šťastie, pokoj a lásku – ktorí hľadajú Pravdu alebo to, čo sa často nazýva Sebarealizácia –, ale možno nepoznajú tak dobre metódu sebaspytovania či neduálny prístup advaity. Tento spôsob nazerania na pravdu o našej existencii je jednoduchý, priamy a účinný. Na začiatku sa však môže zdať zložitý a odstrašujúci, pretože sebaspytovanie spochybňuje naše základné presvedčenia a chápanie týkajúce sa toho, kto si myslíme, že sme a ako vnímame svet, v ktorom žijeme. Mooji často zdieľa svoj príbeh o tom, ako sa prvýkrát stretol so sebaspytovaním, tak ako ho učil indický mudrc Šrí Ramana Maharši (1879-1950), ktorému sa pripisuje znovuoživenie tejto starodávnej duchovnej múdrosti.

„Po intenzívnom zážitku s kresťanským mystikom v roku 1987, sa v mojom živote udialo veľa zmien, navonok i vnútri, čo vyvrcholilo tým, že som prestal pracovať na miestnej univerzite, kde som učil umenie. Jedného dňa ma niečo pritiahlo do kníhkupectva s duchovnou literatúrou v centre Londýna. Nebol som zvyknutý čítať knihy, ale okamžite ma pritiahla fotografia Šrí Ramanu Maharšiho na obálke jednej knihy. Jeho tvár vyžarovala teplo a svetlo, ktoré sa okamžite dotkli môjho srdca. Lenže keď som otvoril knihu, moja reakcia bola – Počkaj! Čo to má byť?! Jeho slová sa mi zdali príliš intelektuálne a hlučné, až natoľko, že som si v skutočnosti myslel, že je to tlačová chyba a že knihe dali nesprávnu obálku. Jeho fotografia vyžarovala nesmierny pokoj, ticho a mier, ale presné inštrukcie na sebaspytovanie vnútri knihy vtedy nedokázali preniknúť do môjho vnútra.

Tak som knihu od Šrí Ramanu zatvoril a odložil. Namiesto toho som v tom istom obchode našiel inú knihu s názvom The Gospel of Sri Ramakrishna (Evanjelium Šrí Rámakrišnu), ktorá ma hneď oslovila. Hoci som vyrastal v kresťanskej tradícii, múdrosť hinduistického svätca Šrí Rámakrišnu bola taká univerzálna, že sa dotkla môjho srdca a získala si ho. Každé jeho slovo rezonovalo v hĺbke môjho bytia a bolo dokonale načasované, akoby som čakal iba na to, že nájdem hlas, ktorý by mi potvrdil hlboké zážitky, aké som vtedy prežíval. Až neskôr som zistil, že Šrí Rámakrišna nebol iba hlboko oddaný bhakti svätec, ale tiež mudrc, ktorý dosiahol úplné oslobodenie prostredníctvom neduálnej cesty džňána – cesty pravého sebapoznania.

V roku 1993 som mal naliehavú potrebu aj príležitosť odcestovať do Indie. Myslel som si, že jediným cieľom a účelom môjho pobytu v Indii bolo navštíviť Dakšinéšvar, miesto blízko Kalkaty, kde Šrí Rámakrišna žil a vyučoval. Nemal som žiadne iné informácie, žiadnu turistickú príručku od Lonely Planet, ani nič podobné. A z duchovného hľadiska som bol vtedy dosť naivný. Nevedel som nič o guruoch, duchovných cestách alebo o meditácii, a určite vôbec nič o advaite. Poznal som iba božiu lásku Krista a Šrí Rámakrišnu.

Vlastne, až dodnes sa mi nepodarilo dostať sa do Kalkaty. Namiesto toho ma cesta osudu priviedla k môjmu majstrovi, Šrí H. W. L. Púndžovi, s láskou nazývaného Pápádží (Papaji). A iba prostredníctvom milosti a prítomnosti Pápádžího, ktorý bol priamym žiakom Šrí Ramanu Maharšiho, som bol nejako schopný čítať a srdcom pochopiť učenie Šrí Ramanu.

Začal som však rýchlo vnímať a chápať, že sebaspytovanie je najpriamejšia cesta k Pravde. A musela byť priama, pretože mám veľmi malý rozsah pozornosti a priťahuje ma iba to, čo je priamočiare, intuitívne a jednoduché.“

V nasledujúcich rokoch sa začali okolo Moojiho zhromažďovať ľudia. Niektorí ho jednoducho oslovili a opýtali sa, či by si s ním mohli chvíľu posedieť, pretože sa v jeho prítomnosti cítili pokojní. Iní mu kládli otázky týkajúce sa ich vlastného hľadania Pravdy. Schopnosť viesť iných sa objavila prirodzene a to, čo sa začalo ako niekoľko malých neformálnych stretnutí, rýchlo prerástlo do veľkých satsangov, na ktorých sa zúčastnili stovky bytostí.

Začiatkom roku 2012 Mooji zdieľal satsang v Tiruvannamalai v južnej Indii, na ktorom sa zúčastnilo asi 500 ľudí. Medzi nimi bol aj Abe Gutmann, Američan zo štátu Colorado, ktorého hneď inšpirovala Moojiho schopnosť viesť ľudské bytosti k odhaleniu ich skutočnej podstaty s takou nekompromisnou jasnosťou, múdrosťou a humorom. Počas nasledujúcich štyroch rokov Abe vyberal, prepisoval a editoval najsilnejšie záznamy satsangov, na ktorých sa zúčastnil osobne alebo online a vdýchol tak život knihe Šírejší než nebo, väčší než priestor. Počas satsangov Abe často kládol otázky týkajúce sa vzťahov, psychológie a nášho miesta vo svete, pretože cítil, že odpovede na tieto otázky privítajú hlavne tí, ktorí sú na satsangoch noví. Táto kniha vznikla vďaka jeho oddanosti a vytrvalosti, s ktorou menil rukopis na základe spätnej väzby od Moojiho a tímu vydavateľstva Mooji Media Publications.

V lete 2015 Mooji navrhol, že je čas dokončiť knihu Šírejší než nebo, väčší než priestor a vydať ju. S úžasnou synchronicitou, aká sa vždy objavuje v prítomnosti majstra, v priebehu niekoľkých dní prejavilo záujem o vydanie knihy vydavateľstvo Sounds True. Na rukopise potom ešte pracovali tímy vydavateľstva Sounds True a Mooji Media, a po porade s autorom prešiel ďalšími revíziami a vylepšeniami. Bolo to skutočne medzinárodné spojenie síl, s dlhými rozhovormi pri editovaní cez Skype na začiatku roku 2016, preklenujúcimi aj časový rozdiel medzi Ršikéšom v Indii, Monte Sahaja v Portugalsku a New Yorkom v USA. Tento proces prebiehal vo veľkej milosti a harmónii počas päťtýždňového satsangu s Moojim v Ršikéši, ktorého sa zúčastnilo viac ako 2000 ľudí, čo je nádherným zrkadlením Moojiho ducha a milosti.

Kniha, ktorú držíte v rukách, je výsledkom tejto spolupráce. Nech sa prostredníctvom nekompromisného svetla a múdrosti sebaspytovania stane neoceniteľným sprievodcom k vašej sebarealizácii.

Nečítajte túto knihu mysľou

Učenie a vhľady Moojiho sú úplne jednoduché a to, kam nás vedú, presahuje slová. Nepotrebujete sa učiť žiadne špeciálne techniky alebo praktiky. Sebaspytovanie je ako pozeranie sa do zrkadla a spoznávanie svojej bezčasovej tváre. Ale, tak ako to ukazuje Moojiho vlastný príbeh, toto sebapozorovanie môže byť na začiatku náročné, pretože od nás vyžaduje, aby sme si rýchlo zvykli na jazyk, silu a okamžitý účinok výrokov, ktoré ukazujú na pravé Ja.

Mooji používa jazyk plynule a metaforicky ako vodidlá, ktoré vás majú zaviesť k hlbokému, priamemu a intuitívnemu zažívaniu Pravdy, ktorou už ste, i keď si to momentálne neuvedomujete. Keď budete čítať, nelipnite na presnom zmysle jednotlivých slov, viet alebo odsekov. Namiesto toho dovoľte energii slov vstúpiť do vášho srdca a bytia, bez zasahovania hodnotiacej a interpretujúcej mysle, a zistíte, že v určitom okamihu sa pochopenie prirodzene vynorí.

Najdôležitejšie odkazy sa v celej knihe zámerne rôznym spôsobom opakujú, aby poskytli priestor pre rast a dozretie pochopenia. Každý, vrátane detí môže pochopiť jednoduché základné posolstvo, ktoré poukazuje na našu pravú podstatu. Môže však trvať nejaký čas, kým vyprázdnime a oslobodíme svoju myseľ od predstáv o tom, kým sme, ktoré v sebe živíme.

Hoci sa Mooji v tejto knihe venuje mnohým témam, v skutočnosti vždy hovorí iba o odhalení našej skutočnej podstaty. Často zdôrazňuje, že keď hľadáme Pravdu, nie je dôležité poznať príliš veľa vecí. Preto sa dôraz nekladie až tak na vyučovanie alebo učenie sa, ale na objavovanie a priame prežívanie. Ak narazíte na niečo, čo vám nie je hneď jasné alebo na niečo, čo vám zdanlivo nedáva zmysel, netrápte sa tým. Nateraz to nechajte tak a zostaňte otvorení.

Dôležitejšie je, keď nájdete niečo, čo s vami hlboko rezonuje, aby ste si dopriali čas byť s tým naplno. Nechajte to vo vašom vnútri pôsobiť. Mooji každého povzbudzuje, že jediné posolstvo, ktorému do hĺbky porozumiete a vnútorne ho prijmete vo svojom srdci, stačí na to, aby vás vzalo domov.

Kniha Šírejší než nebo, väčší než priestor je plná Moojiho múdrosti a vhľadov a je naplnená otvorenosťou, láskou a zmyslom pre humor, ktoré Mooji vyžaruje. Obsahuje tiež veľa Moojiho obľúbených poučných príbehov a jasný návod na sebaspytovanie. Je rozčlenená takým spôsobom, aby viedla tých, pre ktorých je Mooji a jeho učenie niečím novým, k priamemu poznaniu a zažitiu Pravdy. Pre tých, ktorí už tieto nasmerovania poznajú, ponúka skvelú príležitosť prehĺbiť toto poznanie až k úplnému pochopeniu.

Časť I – Vstúpiť do Jednoty, predstavuje hlavné Moojiho učenie a vhľady. Najmä kapitola 1 objasňuje podstatu sebaspytovania; preto je to kapitola, ku ktorej je dobré vracať sa opakovane, až kým úplne porozumiete sebaspytovaniu a ste schopní využiť jeho silu na získanie úplného oslobodenia.

Časť II – Život v jeho dynamickom prejave, vychádza z otázok týkajúcich sa nášho miesta vo svete, vzťahov, rodiny, práce, ťažkostí v živote a tak ďalej. Hoci sa na tieto otázky Mooji zvyčajne nezameriava, hovorí o týchto témach, pretože sa vynárajú u mnohých, hlavne u tých, ktorí sú noví na tejto nesmierne jednoduchej ceste hľadania našej bezčasovej podstaty. Zatiaľ čo nás Mooji vytrvalo odkazuje späť k zdroju nášho bytia, názorne ukazuje, že Pravda je veľmi praktická a nie je oddelená od života. V skutočnosti Pravda obohacuje každý aspekt jeho prejavu a prežívania.

Kniha Šírejší než nebo, väčší než priestor bola zostavená zo živých rozhovorov, ktoré sú usporiadané podľa predmetu, aby ju noví čitatelia mohli ľahšie pochopiť. Nemali by ste však túto knihu brať ako vyčerpávajúci prehľad Moojiho odpovedí na ktorúkoľvek z týchto tém. Mooji, ako žijúci majster, odpovedá spontánne na volanie danej chvíle a tak, ako to u pravých majstrov býva, jeho prístup sa môže zdať niekedy nekonzistentný a dokonca protirečivý. Nezabudnite, že odpovedá nielen na otázku, ale tiež tomu, kto sa pýta, tak ako ho vedie jeho intuícia.

Táto kniha nie je členená spôsobom, ktorý by sa príliš pozdával logickej, podmienenej mysli. Mooji pozná hlbšiu inteligenciu, ktorá je vlastná ľudskej bytosti, a komunikuje s ňou. Preto verí, že každý z vás má schopnosť prebudiť sa prostredníctvom jej rozpoznania. Pozná hodnotu učenia sa, rastu a rozvoja, keď čelíme výzve odhaliť všezahŕňajúce Bytie, ktorým sme.

„V našej kultúre sa s nami často zaobchádza tak, akoby sme mali iba málo duchovných schopností, akoby sme nemali vrodenú silu, a že ľudia, ktorí „sú znalí“, nám musia „predžuť potravu“, aby sme mohli rásť. Pre tých, ktorí hľadajú pravdu, je dôležité chápať, že na to, aby prebudili silnú túžbu potrebnú pre skutočnú slobodu, musia byť dostatočne otvorení, aby boli do hĺbky skúšaní. Aby ste boli slobodní, budete musieť uniknúť zo svojej ulity, z osobných šablón, ktoré vás podmieňujú. Každý úprimne hľadajúci musí byť ochotný podstúpiť nevyhnutnú transformáciu z vedomia húsenice na motýľa slobody!“

Veľkoleposť Bytia

RÁD BY SOM vám pripomenul veľkoleposť Bytia, a že všetko, čo sme kedy potrebovali, nájdeme vo svojom Ja. Všetko, čo v tomto svete hľadáme, čo je skutočne trvalé – skutočné šťastie, radosť, pokoj, svetlo, priestor – nájdeme v našom vnútri. Je to vždy prítomné, ale chvíľu to nevidíme, pretože hľadáme naplnenie v tom, čo je prchavé, premenlivé. Iba v hodine dvanástej sa vraciame k svojmu Ja. Takéto odkladanie nie je múdre, hoci je časté.

Tisíce rokov skúmali ľudské bytosti podstatu toho, kto sme a aký je zmysel nášho bytia tu na tejto planéte. Mnohí našli, čo hľadali, ale miliardy foriem, ktoré sa kedysi nazývali „ľuďmi“, tu už viac nie sú. Sú preč. Teraz je rad na nás – my sme tou vlnou života. Prejavili sme sa, aby sme kráčali po tejto planéte ako súčasníci, a aby sme využili svoju šancu objaviť to, čo je v nás nesmrteľné. Každý z nás má možnosť nájsť skutočnú slobodu, nikto nie je výnimka. Nikto nie je diskvalifikovaný, pretože svetlo vedomia horí vo všetkých.

Svet nás povzbudzuje, aby sme sa pozerali zo svojho obmedzeného individuálneho hľadiska, z veľmi nestáleho pohľadu, kde sa vždy pokúšame nájsť rovnováhu na veľmi nestabilnej pôde. Ale musíte sa naučiť pozerať sa zo zdroja svojho Bytia. Vaše Bytie je šírejšie než nebo a väčšie než priestor – a je už tu. Pozerajte sa zo svojho pokoja, nie zo svojho nepokoja. Na to, aby ste našli ticho a pokoj vášho Bytia sa nemusíte pohnúť ani o milimeter z miesta, kde práve teraz ste. Odtiaľto môžete pozorovať energetické prúdy, ktoré priťahujú vašu pozornosť, aby ste vystúpili von, do sféry hluku a individuality, kde ľudí sužuje otrava osoby – toxické ego.

Vybrali ste si túto knihu a nejaká sila vo vašom vnútri vás priviedla k tomu, aby ste našli niečo hlbšie než doteraz. A je to také jednoduché! Začnite hľadať z miesta svojho pokoja: je už tu. Nezlučujte sa so žiadnym časom, ani so žiadnym pojmom, a okamžite sa ocitnete v ríši neutrality, priestoru a ticha. Dokonca i keď sa myseľ zúrivo otriasa, je tento pohyb pozorovaný z miesta pokoja.

Naučte sa kultivovať tento zvyk a venovať viac pozornosti tomuto trvalému pocitu Bytia, radšej než nepokojnému pocitu „stávania sa niekým“, pretože to sa nikdy nekončí. Dôverne sa oboznámte so stabilitou Bytia; zvyknite si na pocit prázdnoty. Neublíži Vám. V skutočnosti tým, že si vážite svoje Ja, vstúpite do sféry veľkej radosti, pokoja, lásky, dôvery a živosti. Toto je skutočná sebaúcta. Zo sveta činnosti nestratíte nič, pôjde to lepšie, pretože už viac nebudete plytvať energiou a mylné predstavy sa rozplynú. Nemôžete prehrať. Divím sa, prečo nám to trvá tak dlho. Je ovocie sveta také sladké, že by mohlo konkurovať nádhere vášho vlastného Ja?

Je to mocné bytie a je mimo ľudských schopností porozumieť jeho plnému potenciálu. Ale jednoduchými krokmi, na ktoré tu poukazujem – navrátením pozornosti späť na miesto pokoja a ticha v našom vnútri –, môžeme tento potenciál realizovať. Je čas zanechať detské postoje a začať venovať viac pozornosti tomu, čo tu naozaj je. Toto telo je dočasné, smrteľné, ale hýbe sa v ňom nesmrteľná prítomnosť. Kým je telo ešte teplé, využite tento telesný život, aby ste znovu objavili svoje bezčasové Bytie.

Mooji

Je to, čo vidíte, všetko, čo existuje?

PRED MNOHÝMI ROKMI, keď som ešte chodil do školy, mi jeden chlapec ukázal malý obrázok. Veľmi jednoduchá čiernobiela kresba, iba trochu väčšia než pohľadnica. Opýtal sa ma: „Čo vidíš?“ Myslel som si, že si robí žarty, pretože na obrázku bola evidentne biela váza na čiernom pozadí. „Je to chyták?“ opýtal som sa.

On len naliehal: „Naozaj, pozri sa na to. Čo vidíš?“

„Je to biela váza na čiernom pozadí, jednofarebná a jednoduchá. Bez ozdôb, iba tvar! Je tam niečo viac?“

„Áno, niečo ti uniká, pretože sa pozeráš iba jedným spôsobom.“ To už začínal byť netrpezlivý, tak povedal: „Vidíš tie dve tváre? Pozri sa z bieleho na čierne.“

Áá! Zrazu som dokázal vidieť, že tam boli dve identické tváre, ktoré sa na seba pozerali. Potom sa ma opýtal: „A váza? Vidíš ešte tú vázu?“

Neobťažoval som sa pokúšať sa znovu vidieť vázu, pretože som bol stále rozrušený tým, že vidím dve tváre. „Nie, vázu už nevidím! Čo sa stalo s vázou?“

Pokúsil sa mi pomôcť, aby som videl. „Pozri sa na obrázok. Pozri sa znovu na tú vázu!“ Tak som pozeral a pozeral, až kým som znovu neuvidel vázu. Potom som zrazu mohol vidieť naraz aj vázu, aj tváre, iba preto, že som trochu presunul pohľad a sústredenie.

Obrázok samotný sa evidentne vôbec nezmenil – zmenilo sa iba moje vnímanie.

Na začiatku sa všetci pozeráme na život z určitej perspektívy, pod vplyvom našej výchovy, ktorá nám predkladá domnienky o tom, kto sme. Pre väčšinu z nás tento kultúrou určovaný uhol pohľadu jednoducho zostane naším pohľadom po celý život. Na tejto planéte žije sedem miliárd ľudí, ale je zriedkavé, aby niekto počas svojho života vnímal viac ako iba podmienenú myseľ a telo – iba vázu – ako podstatu toho, kto naozaj sme. Iba málo ľudí spochybňuje svoje názory na vlastnú identitu alebo osobnosť, a tak premeškajú príležitosť odhaliť svoju skutočnú podstatu.

Hoci je metafora s vázou a tvárami dobrým príkladom toho, ako obmedzene vnímame realitu na základe svojho podmieňovania, tiež nie je adekvátna. Pravda, na ktorú poukazujem, presahuje schopnosť vidieť z nového uhla pohľadu a potom z viacerých pohľadov. Je to o odhalení, že existuje hlbšia realita toho, čo vidíme, a že táto realita je tu vždy – musíme jednoducho dospieť k tomu, aby sme ju rozpoznali ako svoje pravé Ja.

Spiritualita je hľadaním úplného pochopenia, Sebaobjavenia, Pravdy, a musí sa odohrávať práve tam, kde ste. Pravda, ktorú hľadáte, musí už byť prítomná, pretože je večná, existuje mimo času.

Čo je Pravda? Pravda nikdy nemôže byť iba posvätný zhluk pojmov, podmieňovania alebo presvedčení. Nie je to udalosť, ani niečo mimo vás, na nejakom posvätnom mieste. Aby bola Pravda Pravdou, musí byť stála, nemenná, vždy prítomná – a predsa presahuje všetky charakteristiky a predpoklady. Nemôže to byť nič, čo príde a odíde, pretože všetko premenlivé z nej pochádza a vracia sa do nej. Pravda je to, čím sme. Je to naša skutočná podstata a Bytie. Je to čisté Ja, bez obmedzení, konečná realita – je to vedomie samotné. Ale prestali sme si byť vedomí nádhery našej skutočnej podstaty, pod vplyvom našej výchovy, podmieňovania a vzdelávania, ktoré vykreslili úplne odlišný obraz o tom, kto sme – a všetkému tomu veríme.

Ak otvoríte svoj vnútorný zrak, uvidíte, že Pravda, ktorá je priamo tu, vo vašom vnútri, presahuje pominuteľnú hru fenoménov ktorú nazývame životom – presahuje všetko, čo dokážeme vidieť a vnímať. Keď hovorím presahuje, nemyslím tým vzdialenosť, ale jemnosť. Hľadanie Pravdy neznamená utiecť od vecí tohto sveta, ale porozumieť ich pominuteľnosti. A viac než to, je o odhalení našej pravej podstaty ako pokoja, v ktorom vnímame dokonca aj tie najjemnejšie pohyby javov.

Tí, ktorí odhalili realitu svojho najvnútornejšieho Bytia, si užívajú pocit pokoja, lásky a múdrosti ako jej prirodzenú arómu. Zažívajú svoju základnú podstatu ako skutočnú slobodu. Prijmite pozvanie zažiť túto bezčasovú realitu priamo prostredníctvom metódy sebaspytovania, ktoré je podstatou tejto knihy.

Keď vnímame z nášho pravého miesta, z nášho pravého Ja, začneme chápať, že vnímanie zovňajšku nejakého javu ešte samo o sebe neznamená, že je to pravda alebo skutočnosť. Aby sme odhalili Pravdu, musíme hľadať toho, kto vidí všetky javy – dokážeme vidieť tohto konečného pozorovateľa?

* * *

Aká schopnosť, aká sila, je v nás prítomná, že sme s takou jemnosťou schopní uvažovať a preskúmať svoju konečnú podstatu? Tento druh skúmania pravdy o našej podstate a Bytí sa tiež nazýva satsang, čo znamená spojenie s najvyššou Pravdou. Satsang prichádza v nespočetných formách – keď sedíte v prítomnosti majstra, nasledujete pokyny navrhované v knihe ako je táto, pracujete v záhrade, hráte sa so svojimi deťmi. Keď máte oči, čo dokážu vidieť, každý pohyb života je sám o sebe satsang. Volá vás domov do vášho neobmedzeného Bytia.

Vitajte v satsangu.

Sila sebaspytovania

V detstve pri tradičnom spôsobe učenia sa začíname poznávať jednoducho; keď rastieme, stávame sa komplikovanejšími. Teraz, keď hľadáme Pravdu a obraciame pozornosť k sebe, najskôr narazíme na veľa komplikovaného, hoci sme v procese návratu späť k jednoduchosti.

Niektorí ľudia tvrdia, že uvedomiť si svoje Ja je zložité. Som tu preto, aby som vám ukázal, že je to naopak. Je to nádherne prirodzené a jednoduché. Niekto by sa mohol právom opýtať: „Ak je sebaspytovanie také priame, prečo viac ľudí neodhalí pravdu o tom, kto sú?“ Ako často hovorím: Pravda je jednoduchá, ale ten, kto ju hľadá, je komplikovaný. Uniká nám zjavné, pretože pripisujeme príliš veľa dôležitosti tomu, čo sa v našom Bytí objavuje a mizne. Je to, akoby sme videli iba vlny a nevšimli si samotný oceán.

Koniec ukážky

Table of Contents

Titulná strana

Tiráž

Úvod

Veľkoleposť Bytia

ČASŤ 1

Je to, čo vidíte, všetko, čo existuje?